Калі ў Сценцы і Дзедзіна наводзіўся апошні глянец, то Плітніца і ў некаторай ступені Вецяра, Першамайск за два месяцы былі, як кажуць, зроблены амаль з нуля. У гэтых вёсках ліквідаваны два сметнікі, на шасці гектарах высечаны кусты, амаль на адзінаццаці – праведзены культуртэхнічныя работы. Вясной гэта зямля будзе ўключана ў севазварот (здымак 1). Разабрана сем трухлявых пабудоў, закапана 20 падмуркаў. Работы праводзілі замацаваныя за гэтымі населенымі пунктамі арганізацыі: ДРБУ № 180, ПМК № 52, ААТ “Таргуны”. Старшыня сельвыканкама Д.М. Варанковіч адзначае, што дзякуючы ўзаемаразуменню, якое ўдалося адшукаць з новым кіраўніком сельгаспрадпрыемства А.М. Бальшуновым, атрымалася зрушыць справу і ў іншых населеных пунктах. Істотную дапамогу аказалі таксама вытворчы цэх ААТ “Лепельскі МКК”, РЭС, ПМС. Па меры сіл стараецца Тумілавіцкае лясніцтва, за якім замацаваны чатыры населеныя пункты. Якраз гэтай арганізацыі трэба будзе прыкласці намаганні, каб вёска Гічанцы, а дакладней тое, што ад яе засталося, бо там на сённяшні дзень пражывае толькі два жыхары, набыла такі ж выгляд, як Плітніца.